Suomen Lautamiesliitto SLL ry 
Maijalankatu 4
33720 Tampere

Oikeusministeriö
Pl 25
00023 VALTIONEUVOSTO

LAUSUNTO KÄRÄJÄOIKEUKSIEN KOKOONPANOON

Kokoonpanosäännöksiä käräjäoikeuksien toiminnan tehostamisnäkökulmasta harkittaessa on huomattava, että käräjäoikeuden toiminnassa on kysymys laajasta, monen eri asian, viranomaisen ja laitoksen toiminnan yhteen sovitetta-
vasta kokonaisuudesta, eikä asiaa käsiteltäessä kokoonpano-
säännöksiä voi kokonaan erottaa muista oikeudenkäyntiin
liittyvistä tekijöistä.  Tästä johtuen halutaan käsitellä kokoonpanosäännöksiä ja nostaa esille muut käräjäoikeuden
toimintaan  vaikuttavat tekijät.

LAUTAMIEHET KÄRÄJÄOIKEUDESSA

Lautamiesten käyttö oikeudessa takaa, että oikeuden päätös on monipuolisesti harkittu, eikä päätös henkilöidy puheenjohtajaan.  

Usean hengen kokoonpano tuo oikeudelle uskottavuutta, joka säväyttää ainakin ensimmäistä kertaa oikeuden eteen astuvia.
Lautamiesten käyttö on selvä osoitus siitä, että yhteiskunta suhtautuu rikokseen vakavasti.  Lautamies on tuomarin tuki,
kuten vastaavasti tuomari on lautamiesten tuki.

Maallikkojäsenen linja ei poikkea ammattilaisten linjasta, vaan kyse on puhtaasti siitä, että kahdeksan silmää ja kahdeksan korvaa näkee ja kuulee enemmän kuin kaksi silmää ja kaksi korvaa.

Voidaan kysyä, mikä on sen hinta, että syytetty kokee oikeasti saavansa oikeutta.  Onko se pieni korvaus, joka lautamiehelle maksetaan vai mikä ?

Koska lautamiehet eivät ole lainoppineita, niin tutustuminen käsillä olevaan juttuun tapahtuu ainoastaan istunnon alussa saadulla syyttäjän muotoileman syytekirjelmän pohjalta, sekä oikeudessa kuullun perusteella. Lautamiehet tulevat saliin ns. avoimin mielin ( ilman mielipidettä käsiteltävästä asiasta ).  Lautamiehet ottavat  huomioon vain  salissa esille tulevat asiat. Tämä on tärkeää kun puhutaan siitä, että salissa tapahtuvat todistajanlausunnot ja asianomistajien kuin myös vastaajan lausunnot kuullaan ja niiden perusteella tehdään päätökset.

Riita-asioissa olisi säilytettävä mahdollisuus lautamiesten käyttöön sellaisissa tapauksissa, joissa käräjäoikeus jutun substanssin perusteella sen tarpeelliseksi näkee.

Oikeusturvan säilyttäminen ei saa olla euroista kiinni.
Oikeusturvan laatu ei parane lautamiesten vähentämisellä, 
maallikkojärjen käyttö ei saa olla kiellettyä.

Loppuyhteenvetona toteamme, että yhden lainoppineen tuomarin ja kolmen lautamiehen kokoonpano on pidettävä rikosoikeuden peruskokoonpanona kuten tähänkin asti.

Tampereella 25.helmikuuta 2008

Ilkka Hietaniemi		Susanna Kaukonen-Ripatti

Ilkka Hietaniemi		Susanna Kaukonen-Ripatti
puheenjohtaja		sihteeri